দক্ষিণবঙ্গে ঝড়বৃষ্টির লাল সতর্কতা! লণ্ডভণ্ড হবে কোন কোন জেলা?

ওয়েব ডেস্ক: চৈত্রের শেষেই গরমে হাঁসফাঁস করছে দক্ষিণবঙ্গ। কলকাতা থেকে জেলা- সর্বত্র পারদ ছুঁয়েছে ৪০ ডিগ্রির গণ্ডি। এই অবস্থায় একমাত্র স্বস্তি দিতে পারে বিকেলের ঝড়বৃষ্টি। কিন্তু এতদিন পারদ চড়লেও বৃষ্টির দেখা নেই রাজ্যে। তবে এবার সুখবর শোনাল হাওয়া অফিস (Alipore Weather Forecast)। আগামী দুই থেকে তিন ঘন্টার মধ্যে বজ্রবিদ্যুৎ সহ বৃষ্টি, ঝড় এবং বজ্রপাতের (Thunderstorm) পূর্বাভাস (Rain Forecast) দিয়েছে আবহাওয়া দফতর। একাধিক জেলায় জারি হয়েছে লাল সতর্কতা (Red Alert)।

আলিপুর হাওয়া অফিসের পূর্বাভাস অনুযায়ী, আগামী দুই থেকে তিন ঘন্টার মধ্যে বৃষ্টির পূর্বাভাস রয়েছে একাধিক জেলায়। সেই সঙ্গে ঘন্টার ৬০ থেকে ৭০ কিলোমিটার বেগে ঝোড়ো হাওয়া বয়ে যাওয়ার সম্ভাবনাও রয়েছে। এখানেই শেষ নয়, একইসঙ্গে বৃহস্পতিবারের সন্ধ্যায় প্রবল বজ্রপাত হতে পারে বলে জানানো হয়েছে আলিপুরের তরফে। আর এইসব কারণে লাল সতর্কতা জারি হয়েছে পূর্ব বর্ধমান, পশ্চিম বর্ধমান, বীরভূম, পুরুলিয়া এবং বাঁকুড়া জেলায় জারি হয়েছে লাল সতর্কতা।

আরও পড়ুন: রোবট নয়, মানুষই এখন AI শিক্ষক! পূর্ব মেদিনীপুরে এ কী কাণ্ড?

উল্লেখ্য, বৃহস্পতিবারের বিকেলে কলকাতার বেশ কিছু জায়গায় বৃষ্টি হয়েছে। তবে বেশিক্ষণ স্থায়ী হয়নি এদিনের বৃষ্টি। আবহাওয়ার পূর্বাভাসে আগেই বলা হয়েছিল কলকাতার কিছু জায়গায় বিক্ষিপ্তভাবে বৃষ্টি হবে। পূর্বাভাস মিলিয়ে বৃষ্টির দেখা মিললেও এদিন স্বস্তি ফেরেনি শহর কলকাতায়। ছিঁটেফোঁটা বৃষ্টিতে মাটি ভিজলেও নামেনি পারদ।

তবে শুধু দক্ষিণবঙ্গ নয়, বৃহস্পতিবার সকাল থেকেই উত্তর দিনাজপুরে আকাশ কালো মেঘে ঢেকে যায়। সেখানেও বজ্রবিদ্যুৎ সহ বৃষ্টি হয়েছে। সকাল থেকে উত্তরের জেলা গুলিতে হালকা থেকে মাঝারি বৃষ্টি হয়েছে বলে খবর। দার্জিলিং, কালিম্পং, আলিপুরদুয়ার, জলপাইগুড়ি ও কোচবিহারে বৃষ্টির সম্ভাবনা বেশি থাকছে। বজ্রবিদ্যুৎ-সহ ৩০ থেকে ৪০ কিলোমিটার গতিবেগে দমকা হাওয়া বইতে পারে।